
1. CONTEXTUL GEOPOLITIC ÎN CARE A AVUT LOC SUMMIT-UL NATO DE LA NEWPORT (ŢARA GALILOR)

Alianţa Nord-Atlantică rămâne o sursă esenţială a stabilităţii într-o lume impredictibilă, având drept fundament solidaritatea, coeziunea şi indivizibilitatea securităţii. Reuniunea de la Cardiff a avut loc, potrivit analiştilor, într-un „moment de cumpănă”, care nu s-a mai regăsit de la fondarea NATO în 1949
. Articolul 5 al Tratatului NATO a cunoscut o „citare” crescândă după atacurile teroriste de la 11 septembrie 2001, incluzând şi solicitarea Turciei la începutul războiului civil din Siria. Evenimentele din Ucraina au adus din nou în atenţie prevederile articolului 5, fiind pusă problema rediscutării credibilităţii Alianţei pe plan internaţional
.


Declaraţia finală a summit-ului, adoptată de şefii de stat şi de guvern participanţi la reuniunea Consiliului Nord Atlantic din Ţara Galilor, din 4-5 septembrie 2014, subliniază faptul că NATO rămâne formatul transatlantic pentru o apărare colectivă puternică şi forumul esenţial pentru consultări şi decizii de securitate între Aliaţi. Cea mai mare responsabilitate a Alianţei este să protejeze şi să apere teritoriile şi populaţiile statelor membre împotriva unui atac, aşa cum prevede art. 5 al Tratatului de la Washington. 

În declaraţia grupului de la Vişegrad (V4) din 24 iunie 2014, cele patru state din Europa Centrală au însărcinat, în contextul agresiunii Federaţiei Ruse asupra Ucrainei şi a anexării peninsulei Crimeea şi subsecvent articolului 5 din Tratatul de la Washington, consiliul miniştrilor apărării să organizeze exerciţii militare comune începând cu anul 2015, şi au anunţat intenţia elaborării unui Plan de Acţiune în domeniul apărării comune pe perioada preşedinţiei slovace (iulie 2014 - iunie 2015
). In cadrul acestui plan a fost abordată şi posibilitatea constituirii unei forţe modulare care să reprezinte contribuţia V4 la grupurile de reacţie rapidă ale NATO şi UE
. 


Cu ocazia alegerilor generale din Ucraina, statele V4 au salutat victoria forţelor pro-europene şi au dat asigurări cu privire la sprijinul oferit noii conduceri ucrainene în ceea ce priveşte parcursul european al acestui stat
.

• Rusia



Analiştii au dezvoltat aprecieri privind acţiunile Rusiei în plan strategico-militar, care aduc atingere securităţii tuturor membrilor NATO în faţa unei agresiuni din afara Alianţei. Experienţa istorică directă a ocupaţiei ruseşti a făcut ca ţările baltice şi Polonia să demareze rapid regândirea modului de protecţie a spaţiului lor. De asemenea a fost prezentat un fenomen periculos care se dezvoltă după primirea de noi membri în Organizaţie. Acţiunile militare din Irak şi Afganistan au scos în evidenţă lipsa de fonduri a unor membri participanţi, care s-au împrumutat pentru a răspunde obligaţiilor asumate, pe fondul diminuării accelerate a bugetelor militare ajunse la 1% din PIB faţa de procentul de 2% recomandat de SUA. Rezultatul s-a concretizat în neputinţa unor state membre de a rezolva necesităţi  impuse de participarea la acţiunile militare stabilite. S-a ajuns în situaţia în care pentru operaţiunile desfăşurate în Afganistan să se închirieze avioane de transport ucrainiene, chiar de la firme private, pentru transportul tehnicii militare sau a trupelor în teatrul operaţional. 


Succesiunea de conflicte şi războaie din vecinătatea NATO au pus Alianţa în faţa necesităţii reevaluării serioase a potenţialului şi forţei de răspuns, summit-ul de la Cardiff devenind o necesitate pentru menţinerea credibilităţii viitoare a Alianţei Nord-Atlantice.


Prestigioasa jurnalistă americană Anne Applebaum, laureată a premiului Pulitzer, argumentează într-un articol de opinie publicat în Washington Post nevoia Europei de a se pregăti de război
. Principalul motiv este un concept încă abstract, „Novorossiya”, care a fost folosit deja de două ori de către Preşedintele Rusiei în declaraţii cu privire la conflictul din Ucraina. Pe scurt, este vorba despre refacerea unei regiuni istorice din vremea Imperiului Ţarist, care cuprindea aproximativ o treime din actualul teritoriu al Ucrainei - sud şi est.

„Războiul în Europa este o idee isterică?”, se întreabă Anne Applebaum. Răspunsul este „nu”. Argumentul la fel de scurt este „Novorossiya”, recâştigarea controlului asupra unor teritorii din perioada ţaristă.

În a doua parte a secolului al XVIII-lea, Rusia ţaristă câştiga în faţa Imperiului Otoman o regiune care se numea „Novorossiya”, Noua Rusie. Regiunea cuprindea actualele provincii Harkov, Lugansk, Doneţk, Kherson, Nikolayev şi Odesa. În total, aproximativ o treime din actualul teritoriu ucrainean. La începutul Uniunii Sovietice, Novorossiya a devenit parte a Republicii Socialiste Sovietice Ucraina şi a rămas în componenţa Ucrainei după căderea Cortinei de Fier.


De asemenea, planul lui Vladimir Putin este recâştigarea Transnistriei, pe care o consideră provincie rusească. Primul pas este apelarea la tactica folosită cu succes de Rusia în Republica Moldova - Transnistria - şi în Georgia - Osetia de Sud şi Abhazia. Nu trebuie să existe neapărat o anexare formală la Rusia, trebuie doar imaginat efectul geopolitic pe care l-ar avea în Europa crearea unei “Transnistrii uriaşe
 în sudul şi estul Ucrainei. Ipoteza a fost discutată în repetate rânduri şi de preşedintele Ucrainei, Petro Poroşenko. Pentru că nu a reuşit deocamdată să creeze replici ale situaţiei din Donbas (Doneţk şi Lugansk) în celelalte provincii ale Novorossiyei, Vladimir Putin şi-a pus în aşteptare planul de rupere a acestor provincii de Ucraina - prima condiţie fiind îngheţarea conflictului. O carte pe care a jucat-o de la început în acest conflict este prezentarea lui drept unul intern, un război civil, când el este de fapt un conflict ruso-ucrainean, consideră Socor.


În tot acest peisaj, Rusia s-a prezentat drept arbitru, insistând că autorităţile de la Kiev trebuie să negocieze cu liderii autoproclamatelor republici independente Doneţk şi Lugansk. „Este, de fapt, un război prin proxy. Rând pe rând, după Doneţk şi Lugansk, toate aceste regiuni vor fi sateliţi sub control rusesc care vor recrea Novorossiya”, apreciază Socor.


Jurnalista americană oferă câteva exemple de promotori ai Novorossiyei: Academia de Ştiinţe a Federaţiei Ruse pregăteşte o istorie a Novorossiyei, care ar urma să fie publicată până la finalul anului şi va susţine argumentul lui V. Putin privind dreptul ruşilor de a recâştiga această regiune.

O dată ce va începe re-formarea Novorossiyei, pericolele sunt variate. „Novorossiya nu va putea fi stabilă atât timp cât va fi locuită şi de ucraineni, care vor vrea să rămână ucraineni. Soluţia la o asemenea problemă nu ne este străină”. Recent, Aleksandr Dugin, un naţionalist radical ale cărui opinii au ajutat la conturarea celor ale preşedintelui rus, făcea următoarea declaraţie: „Ucraina trebuie curăţată de idioţi”, a spus el, făcând aluzie la declanşarea unui genocid împotriva populaţiei locale.


Disidentul rus, Andrei Piotkovsky, a publicat recent un articol despre faptul că V. Putin ia în serios efectuarea unor „atacuri nucleare limitate”, eventual împotriva unei capitale baltice ori a unui oraş polonez, pentru a demonstra că NATO este o entitate fără putere şi esenţă.


„Istoria, cu ai ei Hitler şi Stalin, ne-a demonstrat că niciodată nu trebuie să ignorăm aceste voci. La fel ca pe Stalin, nici pe Putin nu îl poate opri cineva acum. Este, deci, un act isteric să te pregăteşti de război total? Sau este naiv să nu o faci? Răspunsul este nu, nu este o idee isterică să ne pregătim de război”, a concluzionat Anne Applebaum.


Contrar discursului public comun privind criza din Ucraina, conflictul pe care îl vedem acum în regiune este unul interstatal, între Rusia şi Ucraina, a atras atenţia Vladimir Socor, analist politic al Jamestown Foundation, în cadrul celui de-al treilea Forum UE-Moldova, care a avut loc în iunie 2014 la Bălţi. Rusia a iniţiat un război multidimensional împotriva Ucrainei, în care unul dintre cele mai eficiente mijloace s-a dovedit a fi propaganda televizată. Acest aparat de diseminare a informaţiilor trecute prin filtrul liderilor de la Kremlin a reuşit să extindă conflictul interstatal ruso-ucrainean într-un conflict intern în Ucraina. „Conflictul local din Donbas (provinciile Doneţk şi Luhansk) nu trebuie să atragă atenţia de la natura interstatală a conflictului. Conflictul din societatea din Donbas nu e altceva decât o extindere a conflictului interstatal ruso-ucrainean”, a afirmat V. Socor
.


În aceeaşi logică, „pretinsul conflict” dintre cele două maluri ale Nistrului este o altă încercare a Rusiei de a extinde conflictul interstatal ruso-moldav într-un conflict intern al Moldovei. Expertul a explicat schimbarea de strategie a Rusiei în regiune odată cu apariţia EuroMaidanului: „Kremlinul a tras concluzia că nu se mai poate bizui pe o politică a dublului vector în cazul conducerii de la Kiev. Anexând Crimeea, scoţând Crimeea din spaţiul electoral al Ucrainei, Rusia a făcut practic imposibilă alegerea unui preşedinte prorus în Kiev - alegerile Ucrainei fiind întotdeauna pe muchie de cuţit, 50-50%. Anexarea Crimeei a demonstrat că Rusia a renunţat la ideea de a mai controla guvernarea centrală de la Kiev şi că se concentrează în loc de aceasta pe o logică de fărâmiţare şi fragmentare teritorială a Ucrainei, pentru a o împiedica să se alăture Occidentului”.


Instrumentul principal în această politică, susţine Socor, este federalizarea. Federalizarea Ucrainei ar întări poziţia Rusiei, a punctat analistul politic de la Jamestown: „Rusia, în ultimii zece ani, a promovat şi promovează în continuare două proiecte de federalizare pe întreg spaţiul european şi eurasiatic: Ucraina şi Republica Moldova. Scopul este acela de a avea unităţi federale pe teritoriul statelor respective, cu puteri de decizie asupra guvernării centrale, pentru a incapacita guvernarea centrală de la a promova o politică îndreptată spre Occident”. Implicarea grăbită a OSCE în conflictul din Ucraina a favorizat federalizarea ţării, a concluzionat V. Socor, avertizând că OSCE „nu poate să ia nicio acţiune contravenind intereselor Rusiei”.


În altă ordine de idei, la 19 septembrie a.c., au început exerciţiile militare strategice ale Rusiei în extremul orient al ţării - EST 2014. Pe fondul creşterii sistematice a numărului de militari şi a complexităţii exerciţiilor armatei ruse, care au fost efectuate aproape fără pauză din luna februarie 2013, acest proiect se distinge în ceea ce priveşte durata sa şi mărimea forţelor şi resurselor implicate, ceea ce îi permite să fie clasificat drept unul dintre cele mai mari exerciţii ale armatei sovietice. În acelaşi timp, partea europeană a Rusiei şi regiunea arctică sunt martorii altor exerciţii pe scară largă ale forţelor armate ale Federaţiei Ruse, implicarea în conflictul din Ucraina fiind, de asemenea, continuă. În total, aceste exerciţii armate implică peste 200.000 de soldaţi, mii de vehicule de luptă, sute de avioane şi elicoptere, şi aproximativ o sută de nave. 


Informaţiile privind bugetul militar al Rusiei pentru anii 2015-2017, relevă faptul că cheltuielile militare au devenit o prioritate de necontestat a politicii financiare a Rusiei. Pentru 2015, acestea vor ajunge la valoarea de 4,0% din PIB (faţă de 3,5% din PIB în 2014), reprezentând o creştere de peste 10%, în termeni reali, ajungând la un nivel de cel puţin 84 de miliarde de dolari. Creşterea activităţii militare şi a cheltuielilor este însoţită de o campanie de informare din ce în ce mai intensă, fiind canalizată pentru a răspunde aşteptărilor publicului, Rusia trebuind să se apere împotriva agresiunii Vestului.

La nivel global, aceste exerciţii sunt destinate să demonstreze capacitatea Rusiei de a efectua operaţiuni militare de mari dimensiuni, indiferent de angajamentul său într-un alt teatru de operaţiuni. Exerciţii suplimentare sunt planificate pentru anul 2015 în partea europeană a Federaţiei Ruse, cu participarea armatei din Belarus
.


În 2014, a existat o creştere a rapoartelor privind acţiunile agresive ale forţelor armatei ruse în regiunea Mării Baltice. Acestea constau din încălcări ale spaţiului aerian al ţărilor nordice şi baltice, manevre agresive ale avioanelor ruseşti în spaţiul aerian internaţional, precum şi creşterea numărului de exerciţii militare, bazate pe scenarii ofensive. Sunt cunoscute manevrele desfăşurate împotriva Suediei - 3 octombrie şi 17 septembrie 2014, martie 2013; împotriva Finlandei - 28 august, 25 august, 23 august, 20 mai, 12 mai 2014, 2 septembrie 2012; împotriva Estoniei  -  13 august, 25 iunie, 12 iunie, 11 iunie, 21 mai; în timp ce Letonia a raportat peste 150 de incidente în spaţiul său aerian
. 


• Republica Moldova

Rusia a fost principalul partener comercial al Republicii Moldova, iar capitalul rusesc a reprezentat o mare parte a investiţiilor străine, în special în sectorul bancar şi în domeniul energetic. Mai mult decât atât, Rusia a fost o piaţă-cheie de locuri de muncă pentru lucrătorii moldoveni expatriaţi. În domeniul economic, acest lucru face ca Republica Moldova să fie unilateral dependentă de Rusia
. 


În ultimele luni, Rusia a folosit din ce în ce mai multe instrumente pentru exercitarea unei presiuni economice asupra Moldovei, ca un mijloc de a răspunde  politicii pro-occidentale a liderilor statului. Un element cheie al acestei politici a fost semnarea Republicii Moldova la 27 iunie 2014, a Acordului de asociere cu UE (care a intrat în vigoare la 1 septembrie 2014). 


Pe parcursul anului trecut, Rusia a pus în aplicare o serie de restricţii la import pentru mărfurile moldoveneşti. Potrivit analiştilor, scopul acţiunilor ruseşti este acela de a stimula dezamăgirea socială, şi în cele din urmă - de a stopa coaliţia pro-europeană aflată la putere de a câştiga alegerile parlamentare programate pentru 30 noiembrie 2014. Un alt obiectiv ar putea fi acela de a convinge autorităţile moldovene de a suspenda punerea în aplicare a Acordul de asociere - plan prezentat în mod deschis de Vladimir Putin cu prilejul summit-ului CSI de la Minsk din 10 octombrie 2014.


Până în prezent, sancţiunile economice ruseşti nu au reuşit să producă rezultatele aşteptate. 


• Securitatea energetică


Sorin Ducaru, Asistent al Secretarului general al Alianţei Nord-Atlantice, a făcut o serie de precizări privind securitatea energetică a statelor membre NATO în contextul actual. Acesta apreciază că situaţia de criză din Ucraina are o importantă dimensiune în planul securităţii energetice a Ucrainei, dar şi a unor tari NATO care depind într-o proporţie semnificativă de importul de petrol si gaze din Rusia. Pe acest fond, ţările NATO şi-au diversificat în ultimii ani, în special după crizele din anii 2007-2008, sursele de energie, au realizat câteva importante conexiuni între diverse conducte de transport şi au crescut volumul depozitelor de petrol şi gaze, astfel încât impactul unor potenţiale reduceri sau blocaje în ce priveşte transportul de gaze din Rusia prin Ucraina către Europa să fie mai redus. Pentru Ucraina vulnerabilitatea a rămas deosebit de mare, iar anexarea de către Rusia a Crimeei a adus şi pierderea de către acest stat a resurselor de gaze din această zonă.


În ceea ce ne priveşte, este ştiut faptul că, faţă de alte state din regiune precum Bulgaria, Ungaria sau Slovacia, România este mai puţin dependentă de importurile de gaze din Rusia, datorită faptului că aproximativ jumătate din consumul necesar este asigurat din producţia internă, iar în ultimii ani au crescut şi capacităţile interne de stocare a gazului. Cu toate acestea, disfuncţionalităţile şi blocajele în tranzitul de gaze dinspre Rusia, prin Ucraina, către România, mai ales dacă se vor manifesta pe termen mai lung, pot avea un impact nefavorabil, a precizat Sorin Ducaru.

Se au în vedere şi activităţile complexe de tip economic, precum cele de exploatare a resurselor energetice marine din Marea Neagră, ce trebuie să se  desfăşoare în condiţii optime, într-un climat lipsit de tensiuni sau crize cu caracter militar. România a pledat consecvent, inclusiv în cadrul NATO, pentru menţinerea unui climat de pace şi stabilitate, lipsit de tensiuni militare, subliniind importanţa solidarităţii alianţei în menţinerea acestui climat, inclusiv prin prezenţa unor nave aliate în Marea Neagră, în conformitate cu prevederile Convenţiei de la Montreux.


Trebuie avute în vedere şi metodele de contracarare a campaniilor de manipulare, fiind necesare transparenţa şi expunerea / diseminarea către opinia publică a acelor date şi dovezi care invalidează tendinţele de distorsionare a adevărului, minciunile şi manipulările lansate de partea rusă, a mai apreciat Ducaru.

2. Declaraţia finală a summit-ului


Agenda reuniunii a reflectat preocupările privind acţiunile Rusiei, iar declaraţia finală a cuprins planurile de reacţie ale Alianţei, ca urmare a acţiunilor agresive ale Rusiei împotriva Ucrainei. În acest context, declaraţia reafirmă faptul că cea mai mare responsabilitate a NATO este aceea de a-şi proteja teritoriile şi populaţiile, în conformitate cu prevederile art. 5 al Tratatului de la Washington.


Declaraţia finală reprezintă un document complex cerut de o situaţie complexă care are în vedere şi alte ameninţări venite din zonele învecinate NATO precum expansiunea extremismului islamic în Siria şi Irak sau reizbucnirea războiului civil din Libia.


Principalele aspecte ale Declaraţiei finale a summit-ului NATO din Ţara Galilor privesc următoarele aspecte: 

▪ Necesitatea creării unei grupări multinaţionale de forţe cu nivel de reacţie ridicat. 

Planul de acţiune al NATO pentru creşterea nivelului de reacţie furnizează un pachet coerent şi cuprinzător de măsuri necesare pentru a răspunde schimbărilor mediului de securitate atât de la graniţele NATO, cât şi mai îndepărtate, care reprezintă o preocupare pentru aliaţi. Acesta răspunde, pe de o parte, provocărilor Rusiei şi implicaţiilor strategice ale acestora, iar pe de altă parte răspunde riscurilor şi ameninţărilor originare din vecinătatea noastră sudică, din Orientul Mijlociu şi Nordul Africii. Planul întăreşte apărarea colectivă a NATO şi capacitatea de management al crizelor. 

Măsurile de adaptare includ componentele necesare pentru a asigura că Alianţa poate răspunde pe deplin provocărilor de securitate pe care le poate avea. Se are în vedere creşterea semnificativă a capacităţii Forţei de Răspuns a NATO (NRF) prin dezvoltarea unor pachete de forţe care vor fi capabile să acţioneze rapid şi să răspundă la potenţiale provocări şi ameninţări. Ca parte a acestei forţe, se formează o Grupare Multinaţională de Forţe cu un Nivel de Reacţie Foarte Ridicat (VHRJTF), ca nouă forţă comună ce va putea fi dislocată în câteva zile pentru a răspunde provocărilor ce apar, în special la periferia teritoriului NATO. Această forţă va include o componentă terestră, care va dispune de trupe aeriene, maritime şi pentru operaţiuni speciale. Nivelul de reacţie a elementelor VHRJTF va fi testat prin exerciţii derulate la notificări în timp scurt. Se va asigura o prezenţă adecvată de comandă şi control şi unii facilitatori de forţe în teren pe teritoriile aliaţilor estici, în orice moment, cu contribuţii din partea statelor membre pe bază rotaţională, concentrate pe scenarii de planificare şi exerciţii de apărare colectivă. 


Se urmăreşte creşterea capacităţii NATO, inclusiv prin pregătirea infrastructurii, pre-poziţionarea echipamentelor şi mijloacelor de aprovizionare şi desemnarea bazelor specifice. De asemenea, se are în vedere întărirea Forţele Navale Permanente pentru a avea o mai bună informare situaţională maritimă şi a derula întregul spectru de operaţiuni maritime convenţionale.


▪ Se urmăreşte inversarea tendinţei de scădere a bugetelor pentru apărare. Aliaţii trebuie să respecte valoarea de referinţă a NATO de minimum 2% din Produsul Intern Brut pentru cheltuielile pentru apărare şi a unui procent de 20% din bugetele lor pentru apărare pentru echipamente de importanţă majoră, inclusiv pentru activitatea de cercetare şi dezvoltare aferentă. 


Aliaţii a căror cotă actuală din PIB destinată cheltuielilor de apărare este sub acest nivel trebuie să stopeze orice declin din sfera cheltuielilor pentru apărare şi să crească cheltuielile pentru apărare în termeni reali pe măsură ce PIB-ul creşte. Aceste state trebuie să-şi fixeze ca obiectiv atingerea valorii de referinţă de 2% într-un interval de un deceniu pentru a-şi realiza capabilităţile ţintă impuse de NATO.


Toate statele membre NATO trebuie să se asigure că forţelor lor terestre, aeriene şi maritime corespund liniilor directoare convenite la nivelul NATO în privinţa capacităţii de dislocare şi sustenabilităţii şi a altor rezultate cuantificabile convenite. De asemenea, ele trebuie să se asigure că forţele lor armate pot opera împreună în mod real, inclusiv prin implementarea standardelor şi doctrinelor convenite la nivelul NATO.


▪ Declaraţia finală condamnă în termenii cei mai fermi intervenţia militară ilegală şi în creştere a Rusiei în Ucraina, solicitându-se oprirea acţiunilor şi retragerea forţelor din interiorul şi de-a lungul graniţelor Ucrainei. Potrivit documentului, această violare a suveranităţii şi integrităţii teritoriale a Ucrainei constituie o încălcare gravă a dreptului internaţional şi o provocare majoră la adresa securităţii euro-atlantice. NATO cere ca Rusia să se conformeze dreptului internaţional, obligaţiilor şi responsabilităţilor sale internaţionale; să pună capăt ocupării ilegitime a Crimeei; să se abţină de la acţiuni agresive împotriva Ucrainei; să îşi retragă trupele; să oprească fluxul de armament, echipament, oameni şi bani peste graniţă către separatişti şi să oprească alimentarea tensiunilor de-a lungul şi peste graniţa ucraineană. Rusia trebuie să îşi utilizeze influenţa asupra separatiştilor pentru a de-escalada situaţia şi să întreprindă paşi concreţi pentru a permite o soluţie politică şi diplomatică, care să respecte suveranitatea, integritatea teritorială şi graniţele recunoscute internaţional ale Ucrainei.

Atât timp cât Rusia continuă să intervină militar, să înarmeze separatiştii şi să alimenteze instabilitatea în Ucraina, NATO va sprijini sancţiunile impuse de UE, G7 şi alte organizaţii internaţionale, care reprezintă o componentă esenţială a eforturilor generale menite a răspunde conduitei destabilizatoare a Rusiei, a o determina să de-escaladeze şi să ajungă la o soluţie politică la criza creată prin acţiunile sale. Printre acestea se numără măsurile luate de aliaţi, inclusiv Canada, Norvegia şi SUA, precum şi deciziile UE de limitare a accesului la pieţele de capital pentru instituţii financiare de stat din Federaţia Rusă, de restricţionare a comerţului cu armament, de stabilire a unor restricţii de export pentru produse cu dublă utilizare cu destinaţii finale în scop militar, de limitare a accesului Rusiei la tehnologii sensibile din sectoarele de apărare şi energetic, şi alte măsuri.


▪ Ucraina este un partener de durată şi special al Alianţei. În contextul reuniunii din Ţara Galilor a fost adoptată o Declaraţie comună cu preşedintele Ucrainei, apreciindu-se contribuţiile trecute şi prezente ale Ucrainei la toate operaţiunile aliate curente, precum şi pe cele la Forţa de Răspuns NATO. Alianţa Nord-Atlantică încurajează implementarea de către Ucraina a reformelor ample, prin Programul Naţional Anual, în cadrul Parteneriatului Distinctiv. Au fost iniţiate eforturi suplimentare pentru a sprijini reforma şi transformarea sectoarelor de securitate şi apărare şi pentru a promova o interoperabilitate mai mare între forţele Ucrainei şi cele ale NATO. Aceste eforturi sunt destinate să consolideze abilitatea Ucrainei de a-şi furniza propria securitate. NATO salută participarea Ucrainei la Iniţiativa privind Consolidarea Interoperabilităţii cu state partenere ale Alianţei şi interesul Ucrainei faţă de oportunităţile consolidate din cadrul Iniţiativei.


Secretarul general al NATO şi preşedintele Ucrainei au analizat constituirea de către aliaţi a patru fonduri voluntare - „Trust Funds” pentru Ucraina: 


- în domeniul comandă / control operaţional; 


- logistică; 


- sprijin medical şi de reabilitare a răniţilor;


- în domeniul apărării cibernetice.

▪ În declaraţia finală se apreciază că aşa-numitul „Stat Islamic în Irak şi Levant” (ISIL) reprezintă o ameninţare gravă pentru popoarele irakian şi sirian, pentru întreaga regiune extinsă şi pentru naţiunile noastre. NATO condamnă recentele atacuri ale ISIL asupra populaţiei civile, în particular de direcţionare deliberată şi sistematică a atacurilor asupra unor întregi grupuri etnice şi comunităţi religioase. 
Deteriorarea rapidă a situaţiei de securitate din Irak şi extinderea ameninţării reprezentate de către ISIL subliniază necesitatea unei soluţii politice bazate pe un guvern irakian cu caracter incluziv, cu reprezentarea tuturor componentelor sectare. În plus, în lumina consecinţelor umanitare dramatice ale crizei şi a repercusiunilor asupra securităţii şi stabilităţii regionale, mai mulţi aliaţi au furnizat deja şi oferă şi în prezent asistenţă de securitate şi umanitară Irakului, pe baze bilaterale.


ISIL, prin recentul avans în Irak, a devenit o ameninţare transnaţională, iar regimul preşedintelui Assad a contribuit la emergenţa ISIL în Siria şi la expansiunea sa în afara teritoriului sirian. Prezenţa ISIL atât în Siria, cât şi în Irak este o ameninţare la adresa stabilităţii regionale, această structură devenind un obstacol cheie în reglementarea politică din Siria şi un risc serios la stabilitatea şi integritatea teritorială a Irakului. Popoarele sirian şi irakian, precum şi celelalte din regiune au nevoie de sprijinul comunităţii internaţionale pentru contracararea acestei ameninţări, fiind necesară o abordare coordonată.

În aceste momente, punctul de greutate în acţiunea NATO îndreptată împotriva ISIL îl reprezintă poziţia Turciei. Actor militar important, cu cea mai mare eonomie din zonă, Turcia este vulnerabilă la escaladarea conflictului din Siria şi Irak. De la izbucnirea conflictului, responsabilii turci au adoptat o politică de neutralitate în raport cu starea de la graniţa de sud a statului, acum însă Statele Unite solicită Turciei să contribuie cu forţe armate, în special cu trupe terestre pentru a contracara agresiunile Statului Islamic. 


Turcia este direct interesată de încetarea conflictului, pe de-o parte, din raţiuni economice (petrolul irakian reprezentând o sursă de energie pentru conducerea de la Ankara), iar pe de altă parte, din considerente politico-etnice, existând pericolul extrapolării războiului civil din zonele de conflict în interiorul graniţelor sale (problema populaţiei kurde fiind de notorietate). Dar, în acest moment, Turcia se află într-o poziţie delicată: devenind activă în coaliţia îndreptată împotriva Statului Islamic, va fi in postura de a-şi testa capacitatea militară într-o confruntare fără garanţii de victorie, iar în scenariul încheierii conflictului, arhitectura dorită de Statele Unite pentru viitorul regim politic de la Damasc nu coincide cu aspiraţiile Ankarei. Astfel că existenţa Statului Islamic a devenit piatra de încercare pentru viitorul relaţiilor dintre Statele Unite şi Turcia.


▪- A fost adoptată şi o declaraţie a summit-ului privind Afganistanul. Timp de peste un deceniu, Aliaţii NATO şi statele partenere din întreaga lume au fost alături în Afganistan în cea mai mare operaţie din istoria Alianţei. Acest efort fără precedent a întărit securitatea globală şi a contribuit la asigurarea unui viitor mai bun pentru bărbaţii, femeile şi copiii afgani. 


Odată cu încheierea ISAF în decembrie 2014, natura şi întinderea angajamentului NATO faţă de Afganistan se vor modifica. Se au în vedere trei tipuri de activităţi, care vor fi complementare şi se vor susţine reciproc: 

- pe termen scurt, Aliaţii NATO şi statele partenere sunt gata să continue instruirea, consilierea şi sprijinirea Forţelor Naţionale Afgane de Securitate (ANSF) după 2014 prin intermediul misiunii Resolute Support, care nu va îndeplini sarcini de luptă; 

- pe termen mediu, NATO îşi reafirmă angajamentul de a contribui la susţinerea financiară a ANSF; 

- pe termen lung, se are în vedere întărirea parteneriatului NATO cu Afganistanul. 

▪ Responsabilitatea cea mai importantă a Alianţei este de a proteja şi apăra teritoriile şi populaţiile statelor membre împotriva atacurilor, după cum este specificat în articolul 5 al Tratatului de la Washington. NATO va menţine întreaga gamă de capabilităţi necesare pentru descurajarea şi apărarea împotriva oricărei ameninţări la adresa siguranţei şi securităţii populaţiilor, oriunde o astfel de ameninţare ar apărea.

S-a reafirmat ideea că atâta timp cât armele nucleare există, NATO va rămâne o alianţă nucleară. Forţele nucleare strategice ale Alianţei, în special cele ale Statelor Unite, reprezintă garanţia supremă pentru securitatea Aliaţilor. Forţele nucleare independente ale Marii Britanii şi Franţei au un rol de descurajare particular şi contribuie la capacitatea generală de descurajare şi la securitatea Alianţei. Circumstanţele în care ar putea fi necesară analizarea folosirii armelor nucleare sunt extrem de îndepărtate. 


De asemenea, forţele convenţionale ale Aliaţilor reprezintă o contribuţie esenţială la capacitatea de descurajare împotriva unei game largi de ameninţări. Acestea contribuie la oferirea unei asigurări vizibile a coeziunii Alianţei, precum şi la evidenţierea capacităţii şi angajamentului Alianţei de a răspunde preocupărilor de securitate ale fiecărui aliat. 


Apărarea antirachetă joacă un rol complementar rolului armelor nucleare în vederea descurajării; nu reprezintă un înlocuitor pentru acestea. Această capabilitate are exclusiv un scop defensiv.


Amplasarea sistemului antibalistic „Aegis Ashore” în baza de la Deveselu, din România, se desfăşoară conform graficului stabilit, astfel că instalarea acestei componente europene a scutului antirachetă al NATO în Europa va fi finalizată în anul 2015, se menţionează în declaraţia finală a summit-ului. Sistemul „Aegis Ashore” va asigura o creştere semnificativă a capabilităţii de apărare antirachetă a NATO.


În declaraţia finală se face referire şi la desfăşurarea în avans la baza navală spaniolă Rota a unor nave echipate cu sisteme Aegis, existând posibilitatea ca acestea să fie puse la dispoziţia NATO. Liderii Alianţei au anunţat şi sporirea contribuţiilor naţionale voluntare pentru dezvoltarea scutului antirachetă în Europa, al cărui obiectiv este să ofere tuturor statelor membre NATO o protecţie completă împotriva rachetelor balistice.

Se urmăreşte îmbunătăţirea interoperabilităţii prin Iniţiativa Forţelor Conectate (CFI). Pachetul de acţiuni urmăreşte şase rezultate concrete, inclusiv exerciţiul de mare vizibilitate Trident Juncture 2015, cu participarea a 25.000 de militari, ce va fi găzduit de Spania, Portugalia şi Italia; un program de exerciţii mai amplu şi mai intens începând cu anul 2016; un cartier general dislocabil pentru Comandamentul Componentei de Operaţii Speciale. Ca o componentă cheie în furnizare Forţelor NATO 2020, Iniţiativa Forţelor Conectate ia în considerare întreaga paletă de misiuni, inclusiv cele mai solicitante, demonstrând astfel coeziunea constantă şi determinarea Alianţei. De asemenea, se furnizează structura pentru ca Aliaţii să se pregătească şi să exerseze de o manieră coerentă; întăreşte întreaga paletă a instruirii multinaţionale şi multiarme; promovează interoperabilitatea, inclusiv cu partenerii; şi fructifică progresele în domeniul tehnologiei, cum ar fi cadrul Federativ al Interconectării Misiunilor, care va spori schimbul de informaţii în cadrul Alianţei şi cu partenerii în sprijinul pregătirii, exerciţiilor şi operaţiilor.

▪ Atacurile şi ameninţările cibernetice vor continua să devină din ce în ce mai frecvente, sofisticate şi potenţial dăunătoare. Pentru a face faţă acestei provocări continue, NATO a adoptat documentul Politica întărită în domeniul apărării cibernetice, care contribuie la îndeplinirea sarcinilor principale ale Alianţei. Documentul reafirmă principiile indivizibilităţii securităţii aliaţilor, precum şi ale prevenţiei, detectării, rezistenţei, recuperării şi apărării. De asemenea, reaminteşte faptul că responsabilitatea fundamentală a NATO în domeniul apărării cibernetice este de a-şi apăra propriile reţele, precum şi faptul că asistenţa către aliaţi trebuie acordată în concordanţă cu spiritul solidarităţii, cu sublinierea responsabilităţii acestora de a-şi dezvolta capacităţile relevante în vederea protejării reţelelor naţionale. 

De asemenea, documentul menţionează faptul că dreptul internaţional, inclusiv dreptul internaţional umanitar şi Carta ONU, se aplică în domeniul cibernetic. Atacurile cibernetice pot atinge un nivel care să ameninţe prosperitatea, securitatea şi stabilitatea naţională şi Euro-atlantică. Impactul acestora poate fi la fel de dăunător pentru societăţile moderne ca şi un atac convenţional. Prin urmare, NATO consideră că apărarea cibernetică este parte a sarcinii de bază a Alianţei privind apărarea colectivă. O decizie pentru stabilirea situaţiei în care un atac cibernetic ar putea să conducă la invocarea art. 5 va fi luată de Consiliul Nord-Atlantic de la caz la caz.


Cadrul de apărare cibernetică nu presupune o operaţiune de apărare propriu-zisă, ci de promovare, constituire şi atragere de fonduri, prin contribuţia voluntară a unor aliaţi, precum şi de implementare a unor proiecte care să răspundă nevoilor Ucrainei în domeniul apărării cibernetice. Ucraina, de exemplu, a transmis deja către NATO o listă de nevoi şi priorităţi în acest sens, iar proiectele vor fi promovate după constituirea acestor fonduri.


Se are în vedere integrarea apărării cibernetice în cadrul operaţiunilor NATO şi a planurilor operaţionale şi de contingenţă, precum şi întărirea schimburilor de informaţii, inclusiv în ceea ce priveşte conştientizarea anumitor situaţii, între aliaţi. Având în vedere faptul că parteneriatele puternice joacă un rol cheie în abordarea riscurilor şi ameninţărilor cibernetice, NATO va continua să se angajeze activ în chestiunile cibernetice împreună cu naţiunile partenere relevante, de la caz la caz, şi cu alte organizaţii internaţionale, inclusiv cu UE, şi va intensifica cooperarea cu operatorii economici prin intermediul Parteneriatului Cibernetic NATO-Operatori economici. Inovaţiile şi expertiza tehnologice din sectorul privat sunt cruciale pentru a da posibilitatea NATO şi aliaţilor să atingă obiectivele Politicii întărite în domeniul apărării cibernetice. 

România ar putea conduce iniţiativa NATO privind asigurarea securităţii cibernetice a Ucrainei.


▪- În declaraţia finală statele membre sunt încurajate să aloce în continuare mai multe fonduri iniţiativelor defensive, inclusiv prin acţiuni de cooperare multinaţională şi să exploateze acţiunile simultane în materie de planificare, dezvoltare, achiziţie şi desfăşurare a elementelor scutului antirachetă.


▪ În ceea ce priveşte neproliferarea, dezarmarea şi utilizarea paşnică a energiei nucleare, NATO urmăreşte cu atenţie programele nucleare şi balistice, precum şi activităţile de proliferare întreprinse de Republica Populară Democrată Coreeană, făcând un apel către acest stat pentru a se conforma pe deplin rezoluţiilor Consiliului de Securitate al ONU şi Declaraţiei Comune din 2005 a Discuţiilor în format hexagonal. NATO solicită RPDC să abandoneze toate programele nucleare şi balistice existente, într-o manieră completă, verificabilă şi ireversibilă, precum şi să înceteze imediat toate activităţile legate de aceste programe, condamnând, cu fermitate, lansarea din decembrie 2012, de către RPDC, cu utilizarea tehnologiei specifice rachetelor balistice, testul nuclear efectuat de RPDC în luna februarie 2013, precum şi alte diverse lansări de rachete balistice cu rază scurtă şi medie, începând cu luna februarie 2014. 

Se apreciază că viitoarea Conferinţă de revizuire a Tratatului privind Neproliferarea Nucleară (NPT), din 2015, constituie o oportunitate pentru statele părţi de a reafirma sprijinul pentru acest Tratat, precum şi pentru pilonii săi privind neproliferarea, dezarmarea şi utilizarea paşnică a energiei nucleare. NATO face un apel pentru aderarea universală la Tratat şi pentru respectarea NPT şi a Protocolului Adiţional al Acordului de Garanţii Nucleare AIEA, solicitând punerea în aplicare, pe deplin, a Rezoluţiei 1540 a Consiliului de Securitate al ONU. De asemenea, Alianţa face un apel către toate statele să se angajeze în combaterea efectivă a proliferării armelor de distrugere în masă, prin universalizarea Convenţiei pentru Interzicerea Armelor Chimice, Convenţiei pentru Interzicerea Armelor Biologice şi Toxice, Tratatului pentru Interzicerea Totală a Testelor Nucleare şi prin Iniţiativa de Securitate în domeniul Proliferării.


▪ NATO recunoaşte eforturile semnificative ale Georgiei de a-şi consolida democraţia şi de a-şi moderniza forţele militare şi instituţiile de apărare, salutând dezvoltarea democratică a Georgiei, inclusiv prin transferul paşnic al puterii ca urmare a alegerilor parlamentare şi prezidenţiale din 2012, respectiv 2013. 
Alianţa încurajează Georgia să continue implementarea reformelor, inclusiv consolidarea instituţiilor democratice, continuarea reformelor în justiţie şi asigurarea respectării depline a statului de drept. NATO apreciază, în mod deosebit, contribuţia substanţială a Georgiei la operaţia ISAF şi recunoaşte sacrificiile făcute de trupele georgiene în Afganistan. Împreună cu oferta Georgiei de a participa la Forţa de Răspuns a NATO, aceste contribuţii demonstrează rolul Georgiei de contributor la securitatea noastră comună. La summit-ul din 2008, de la Bucureşti, liderii Alianţei au stabilit că Georgia va deveni membru al NATO. De atunci, Georgia a făcut progrese semnificative şi s-a apropiat de NATO prin implementarea de reforme ambiţioase şi valorificând Comisia NATO-Georgia şi Programul Naţional Anual. 


A fost adoptat un pachet pentru Georgia care include construirea de capacităţi de apărare, pregătire, exerciţii, relaţii consolidate şi oportunităţi întărite pentru interoperabilitate. Aceste măsuri au drept scop să consolideze capabilităţile de apărare şi interoperabilitate ale Georgiei cu Alianţa, care vor ajuta Georgia să avanseze în pregătirile sale spre calitatea de membru în Alianţă.


▪ În ceea ce priveşte securitatea energetică, se apreciază că o aprovizionare constantă şi sigură cu energie, diversificarea rutelor, a furnizorilor şi a resurselor energetice, precum şi interconectivitatea reţelelor de energie au în continuare o importanţă critică. În timp ce aceste chestiuni sunt în primul rând în responsabilitatea guvernelor naţionale şi a altor organizaţii internaţionale, NATO urmăreşte cu atenţie schimbările relevante din domeniul securităţii energetice, inclusiv în ceea ce priveşte criza ruso-ucrainiană şi instabilitatea în creştere din Orientul Mijlociu şi Nordul Africii. 
NATO urmăreşte întărirea capacităţii de conştientizare asupra dezvoltărilor din domeniul energetic cu implicaţii de securitate asupra aliaţilor şi Alianţei. Se va dezvolta în continuare competenţa NATO în ceea ce priveşte sprijinirea protecţiei infrastructurii energetice critice şi în ceea ce priveşte îmbunătăţirea semnificativă a eficienţei energetice a forţelor militare.


De asemenea, prezenţa navală a NATO în Marea Neagră ar fi benefică pentru operaţiunile româneşti de exploatare a hidrocarburilor din platforma Marii Negre, oficialii NATO aprobând, în acest sens, un plan pentru ţările de la graniţa estică a Alianţei, inclusiv România
.


„Readiness Action Plan” prevede, printre altele, actualizarea periodică a tuturor planurilor de contingenţă ale ţărilor de la frontiera estică a alianţei în funcţie de evoluţiile din teren.

